শিক্ষামন্ত্রী ছাত্র জীবনে বাম রাজনীতির সাথে সংশ্লিষ্ট ছিলেন এটি তার লেখাতেই প্রকাশ। আজও সেই চেতনা বিমুক্ত নন তিনি, সেই ইঙ্গিতও প্রচ্ছন্ন। এটা সত্য বলার সৎসাহস বৈকি? তবে এখন মন্ত্রী হিসেবে তিনি ডানদেরও মন্ত্রী আর সেই সুবাদেই এই আলোচনা। আলোচ্য শিক্ষানীতি অনেক আগেই একবার পড়েছি মনোযোগ সহকারেই। তার আবেগ ও প্রচেষ্টাকে সম্মান জানাই যদিও আলোচনা-সমালোচনার মতো অনেক কিছুই বিদ্যমান। তবু এটি একবাক্যে উড়িয়ে দেয়ার মতো নয়। নিবন্ধে প্রধানমন্ত্রী শেখ হাসিনার নেতৃত্বে দেশের উন্নয়ন ও অগ্রগতির একটি ফিরিস্তি দিতেও ভুল করেননি তিনি। তবে যদি সেই ফিরিস্তিতিতে গণতন্ত্র, মানবাধিকার ও আইনের শাসনের মতো মৌলিক ইস্যুগুলোরও যদি উল্লেখ করতে পারতেন তিনি! ‘যোগ্য কৃষক’ এই দাবিতেই কারো জমিতে অনুমতি ছাড়াই চাষাবাদ করার এখতিয়ার মেনে নেয়া যায় কী? রাষ্ট্রপরিচালনা বা শিক্ষানীতি প্রণয়নের মতো বিষয়ের ক্ষেত্রেও বোধকরি একই মূলনীতি সমভাবে প্রযোজ্য। সুতরাং বিষয়টি জনগণের ম্যান্ডেটপ্রাপ্ত একটা নির্বাচিত সরকারের হাতেই সম্পন্ন হওয়া উচিত। কেননা, দুর্বল প্রস্তুতি নিয়ে ‘বহুদূর’ যাওয়ার ঝুঁকি অনেক। ‘শিক্ষানীতি’ প্রসঙ্গে এটাই আমাদের অভিমত।